Nagu igasuguses turumajanduslikus konkurentsis, toimub ka erinevate ajaloovabrikute vahel tihe tööstusspionaaz, mille võrk hõlmab nii illegaalset kui institutsionaalset tegevust - terveid vastasele ning tema ajaloole uurimisele pühendunud teadusasutusi. Lähimineviku kahe "maailmasüsteemi" elu- ning surmavôitlus andis tööd ja toorainet ülimalt politiseerunud ajaloovabrikantidele - instituutidele ja salateenistustele. Nagu  konkurentsis ikka, unistavad ja tegutsevad ka ajalootööstuse käitised aktiivselt monopoli kehtestamise nimel. Ajaarvamise kehtestamine ja ajaloo "mõõtühikute" defineerimine on võimu väljendus, ehkki apelleritakse objektiivsusele. Nii räägitakse mõistest "Absoluutne aeg", mis lähtuvat looduslikest protsessidest, näiteks süsiniku isotoobi C14 pooldumiskiirusest või astronoomilistest protsessidest. Nii asub Pariisis, otsekui sümbolina maailma metroloogiakeskus - Bureau International de l´Heure - "Rahvusvaheline  Ajabüroo".